
     REPUBLIKA HRVATSKA
TRGOVAČKI SUD U ZAGREBU
         Zagreb, Amruševa 2/II.



U   I M E   R E P U B L I K E   H R V A T S K E

R J E Š E N J E


	Trgovački sud u Zagrebu, po sucu toga suda Nikoli Ribariću, na prijedlog sudskog savjetnika Bojana Petraša, u stečajnom predmetu povodom zahtjeva FINANCIJSKE AGENCIJE, Zagreb, Trg svibanjskih žrtava 1995. 1, za provedbu skraćenog stečajnog postupka nad dužnikom MOLYDON d.d., Sesvete, Zagrebačka 63, OIB: 81454247654, 9. svibnja 2016.


r i j e š i o   j e

 
	Odbacuje se kao nedopušten zahtjev za provedbu skraćenog stečajnog postupka nad dužnikom MOLYDON d.d., Sesvete, Zagrebačka 63, OIB: 81454247654.


Obrazloženje


	Podneskom od 30. listopada 2015. Financijska agencija podnijela je zahtjev za provedbu skraćenog stečajnog postupka nad dužnikom MOLYDON d.d., Sesvete, Zagrebačka 63, OIB: 81454247654, sukladno odredbi čl. 444. st. 1. Stečajnog zakona (»Narodne novine« broj 71/15; u daljnjem tekstu: SZ), u vezi čl. 428. SZ-a.

	Odredbom čl. 428. SZ-a određeno je da će sud provesti skraćeni stečajni postupak nad pravnom osobom ako su ispunjene sljedeće pretpostavke: ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i ako nisu ispunjene pretpostavke za pokretanje drugog postupka radi brisanja iz sudskog registra.

	Uvidom u sudski registar ovog suda utvrđeno je da je nad dužnikom, rješenjem ovog suda, poslovni broj St-1573/2015 od 21. ožujka 2016., otvoren stečajni postupak.

	Budući da je jedan od uvjeta za provođenje skraćenog stečajnog postupka da nisu ispunjene pretpostavke za pokretanje drugog postupka radi brisanja iz sudskog registra, što u konkretnom predmetu nije slučaj, s obzirom da je nad dužnikom otvoren stečajni postupak, to je zahtjev za provedbu skraćenog stečajnog postupka valjalo odbaciti kao nedopušten.


U Zagrebu 9. svibnja 2016.


						         SUDAC:
                                                                                   NIKOLA RIBARIĆ, v.r.


       						          Nacrt odluke izradio:
                                                                                   Sudski savjetnik BOJAN PETRAŠ, v.r.




UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u roku od 8 dana od dana primitka otpravka rješenja, koja se podnosi putem ovog suda u dva primjerka za sud i u jednom primjerku za svaku protivnu stranku.


      Za točnost otpravka, ovl. službenik:
        								      DARINKA ČUSAK

